বন্ধ হবে লাখ লাখ ফেক প্রোফাইল! লঞ্চ হচ্ছে নতুন এই ফিচার

ওয়েব ডেস্ক: দিন দিন সোশ্যাল মিডিয়া (Social Media) এক দুনিয়া হয়ে উঠছে, যেখানে নিজের একটা পরিচয় গড়ে তুলতে মরিয়া কমবেশি সকলেই। কিন্তু এই নতুন ভার্চুয়াল দুনিয়ায় ভুয়ো পরিচয়ের অভাব নেই। আজকাল সোশ্যাল মিডিয়ায় ভুয়ো বা ‘ফেক প্রোফাইল’ (Fake Profile) হামেশাই দেখা যায়। তবে এবার নিজেদের প্ল্যাটফর্মের স্বচ্ছতা বৃদ্ধি করতে বড় পদক্ষেপ নিতে চলেছে এক্স (X)। ইলন মাস্কের (Elon Musk) মালিকানাধীন এই সংস্থা এবার এক্স হ্যান্ডেলে এমন এক ফিচার চালু করতে চলেছে, যার মাধ্যমে সহজেই ধরা পড়বে ভুয়ো প্রোফাইল।

এবার থেকে এক্স ব্যবহারকারীরা নিজেদের প্রোফাইল থেকেই আরও অন্যান্য অ্যাকাউন্ট–সম্পর্কিত গুরুত্বপূর্ণ তথ্য দেখতে পারবেন। অ্যাকাউন্টের বর্তমান লোকেশান, ইউজারনেম কতবার পরিবর্তিত হয়েছে, মূল সাইন-আপের তারিখ এবং কোন মাধ্যমে অ্যাপটি ইনস্টল করা হয়েছিল- সবই দেখা যাবে এই নতুন ফিচারের মাধ্যমে।

আরও পড়ুন: প্রায় ৩ ঘন্টা পর সচল X হ্যান্ডেল! কেন হয়েছিল এই বিভ্রাট?

কোম্পানির দাবি, প্ল্যাটফর্মে ভুয়ো অ্যাকাউন্ট ও বট-চালিত কার্যকলাপ শনাক্ত করার জন্যই এই নয়া ফিচার আনা হচ্ছে। ফলে ব্যবহারকারীরা নিজেরাই ভুয়ো বা এআই বট-চালিত প্রোফাইল চিনে নিতে পারবেন। কারণ ভুয়ো প্রোফাইলে উল্লিখিত এই সমস্ত তথ্য সঠিক থাকবে না। এতে সঠিক প্রোফাইল যাচাই আরও বেশি সহজ হতে চলেছে বলে দাবি এক্স কর্তৃপক্ষের।

চলতি বছরের অক্টোবরে প্রথম সীমিত কিছু প্রোফাইলে পরীক্ষামূলকভাবে এই ফিচার লঞ্চ করা হয়। তবে এখনও পর্যন্ত নিজেদের প্রোফাইল থেকেই নিজেদের এই সমস্ত তথ্য দেখা গিয়েছে। অন্য অ্যাকাউন্টের তথ্য দেখানোর ফিচার খুব শিগগিরই সকল ব্যবহারকারীদের জন্য চালু করা হবে বলে জানিয়েছে ইলন মাস্কের এই সোশ্যাল মিডিয়া সংস্থা।

দেখুন আরও খবর:

The post বন্ধ হবে লাখ লাখ ফেক প্রোফাইল! লঞ্চ হচ্ছে নতুন এই ফিচার first appeared on KolkataTV.