গ্রক-এ অশ্লীল কনটেন্ট! এক্স-কে নোটিস কেন্দ্রের

ওয়েব ডেস্ক : গ্রক (Grok) এআই-এর মাধ্যমে অশ্লীল ও যৌন কনটেন্ট ছড়ানোর অভিযোগ! ইলন মাস্কের (Elon Musk) সংস্থা এক্স (X)-এর বিরুদ্ধে কড়া পদক্ষেপ করল কেন্দ্রীয় সরকার (Central Government)। শুক্রবার ইলেকট্রনিক্স ও তথ্যপ্রযুক্তি মন্ত্রক এক্সকে নোটিস পাঠিয়ে অবিলম্বে সমস্ত অশালীন ও বেআইনি কনটেন্ট সরানোর নির্দেশ দিয়েছে। নির্দেশ অমান্য করলে কঠোর আইনি পদক্ষেপের হুঁশিয়ারিও দেওয়া হয়েছে।

সম্প্রতি গ্রক (Grok) এআই-কে ব্যবহার করে মহিলাদের, এমনকি শিশুদের ছবিও বিকৃত করে যৌন হেনস্থামূলক কনটেন্ট তৈরির অভিযোগ উঠেছিল। যাকে ঘিরে দেশজুড়ে তীব্র ক্ষোভ তৈরি হয়েছে। এই আবহেই কেন্দ্রের তরফে নোটিস জারি করা হল। বিষয়টি নিয়ে এর আগেই সরব হয়েছিলেন শিবসেনা সাংসদ প্রিয়াঙ্কা চতুর্বেদী। তিনি তথ্যপ্রযুক্তি মন্ত্রী অশ্বিনী বৈষ্ণবকে লেখা চিঠিতে অভিযোগ করেন, ভুয়ো অ্যাকাউন্ট ব্যবহার করে এআই প্রযুক্তির মাধ্যমে মহিলাদের ছবি বিকৃত করে সোশ্যাল মিডিয়ায় ছড়িয়ে দেওয়া হচ্ছে।

আরও খবর : নতুন বছরের শুরুতে বুল রান শেয়ার বাজারের!

মন্ত্রকের তরফে জানানো হয়েছে, তথ্যপ্রযুক্তি আইন ও তথ্যপ্রযুক্তি বিধি, ২০২১ অনুযায়ী বাধ্যতামূলক বেশ কিছু যে নিয়মগুলি মানার কথা, তা পালনে ব্যর্থ হয়েছে এক্স। সেই কারণেই ভারতের জন্য নিযুক্ত এক্স (X)-এর চিফ কমপ্লায়েন্স অফিসারকে নোটিস পাঠানো হয়েছে। নোটিসে স্পষ্ট ভাষায় বলা হয়েছে, প্রযোজ্য আইন লঙ্ঘন করে ইতিমধ্যেই যে সমস্ত কনটেন্ট তৈরি বা ছড়ানো হয়েছে, সেগুলি অবিলম্বে সরাতে হবে। একই সঙ্গে প্রমাণ নষ্ট না করে আইটি বিধি অনুযায়ী নির্ধারিত সময়সীমার মধ্যেই এই পদক্ষেপ করতে হবে।

মন্ত্রক আরও জানিয়েছে, গ্রকের মতো এআই (AI) পরিষেবার অপব্যবহার ঠেকাতে দ্রুত ব্যবস্থা নিতে হবে, যাতে ভবিষ্যতে কোনওভাবেই অশ্লীল, নগ্ন, অশালীন কনটেন্ট তৈরি বা শেয়ার না করা যায়। এই সংক্রান্ত কী কী পদক্ষেপ নেওয়া হয়েছে, তার বিস্তারিত উল্লেখ করে একটি অ্যাকশন টেকেন রিপোর্ট জমা দেওয়ার নির্দেশ দেওয়া হয়েছে। নোটিস জারির তারিখ থেকে সর্বাধিক ৭২ ঘণ্টার মধ্যেই সেই রিপোর্ট জমা দিতে হবে।  তা করতে ব্যর্থ হলে ভারতীয় ন্যায় সংহিতা এবং অন্যান্য প্রযোজ্য আইনের অধীনেও পরবর্তী আইনি পদক্ষেপ নেওয়া হতে পারে বলে জানানো হয়েছে।

উল্লেখ্য, গত কয়েক দিনে এক্স-এ উদ্বেগজনক একটি প্রবণতা নজরে এসেছে। অভিযোগ, ব্যবহারকারীরা গ্রক এআই-কে সরাসরি নির্দেশ দিয়ে মহিলাদের ও শিশুদের ছবি বিকৃত করে যৌন কনটেন্ট তৈরি করছে। অনুমতি ছাড়াই সেই ছবি ছড়িয়ে পড়ছে সোশ্যাল মিডিয়ায়। যার জেরে ভুক্তভোগীরা চরম হেনস্থা ও অপমানের শিকার হচ্ছেন। আর এ নিয়েই এবার কড়া পদক্ষেপ নিল কেন্দ্র।

দেখুন অন্য খবর :

The post গ্রক-এ অশ্লীল কনটেন্ট! এক্স-কে নোটিস কেন্দ্রের first appeared on KolkataTV.